# metadata.dc.description.abstract[].value
[ca] «Anar i tornar a Brossa» és una mostra que, a propòsit de la commemoració del centenari del naixement del poeta Joan Brossa, dona a conèixer una selecció de les obres del fons Patrim de la Col·lecció Belles Arts de la Universitat de Barcelona. L’eix temàtic que guia l’exposició és el diàleg entre la selecció d’obres d’aquest fons i una tria de la poesia escènica de Joan Brossa. Amb els diàlegs entre obres fem present la vigència de la producció de Brossa i la volem projectar cap al futur: l’obra que genera obra. Capes temàntiques de producció artística se sumen, travessen el temps i posen en relleu com són d’imprescindibles la cultura i la creació per situar-nos i entendre el món. Joan Brossa, doncs, esdevé un magnífic eix de recerca, d’aprenentatge, d’interacció i d’expansió dels processos de creació. Organitzar una exposició vol dir fer visible un posicionament, una manera de veure el món. «Anar i tornar a Brossa» vol generar i mostrar vasos comunicants entre els diversos temps, generacions i obres d’art. El recorregut suposa una mirada sobre l’entorn, el més proper i el més allunyat. La interpretació sorgeix del joc de distàncies entre els artistes i entre les obres, les de la Facultat de Belles Arts i les de Joan Brossa. Us proposem, doncs, interpretar el present en clau brossiana. Volem homenatjar, d’aquesta manera, el centenari del naixement de Joan Brossa i contribuir a difondre entre les generacions més joves la rellevància de l’obra i de l’autor, precisament per la seva riquesa, transversalitat i singularitat com a creador, sempre a prop de l’art del seu temps i d’una inqüestionable contemporaneïtat. Joan Brossa és, a més, un artista cívic i compromès amb la llengua, que amb la poesia afronta la lluita per la llibertat i contra les desigualtats socials i l’alienació de la cultura de l’espectacle. Entén la poesia com un acte de comunicació que permet al lector espectador reflexionar sobre la relació indefugible entre la quotidianitat, el temps present i l’art. Amb aquesta iniciativa volem contribuir a preservar, per a la institució universitària i per a la ciutadania, un dels pocs llocs que ens fan avançar com a individus i com a ciutadans: el lloc de l’art. Perquè pensem que l’art ens fa preguntes i fa que ens preguntem, perquè promou el diàleg entre les persones i les cultures, i ens acosta. Perquè les obres estan pensades per generar reflexió, per contribuir a desxifrar i interpretar el món que ens envolta, per moure i per commoure. Perquè us volem traslladar les potencialitats de l’art en un món necessitat d’acció: heus aquí les raons de ser del que us disposeu a veure.

# metadata.dc.rights[].value
(c) Edicions de la Universitat de Barcelona, 2019

# metadata.dc.source[].value
Llibres / Capítols de llibre (Arts Visuals i Disseny)